Burse de studii mai mari pentru elevi și studenți, din 1 ianuarie 2024
Bursele de merit pentru elevi și studenți vor fi dublate, la fel ca plățile lunare de care beneficiază tinerii care studiază la instituțiile cu profil militar. Totodată, va fi majorat cu 5,5% cuantumul burselor lunare pentru elevii din colegii, școli profesionale și centre de excelență, precum și pentru studenți, masteranzi și doctoranzi. În acest scop, din bugetul de stat au fost alocate suplimentar circa 48 de milioane de lei. Decizia de majorare a burselor a fost aprobată miercuri, 20 martie, de Guvern, potrivit unui comunicat de presă emis de Executiv.
Ministrul Dan Perciun a menționat că majorarea burselor elevilor și studenților se înscrie în politica promovată de Ministerul Educației și Cercetării, de fortificare a sistemului de învățământ de toate nivelurile, precum și de asigurare a atractivității și competitivității la nivel național și internațional a instituțiilor de învățământ superior și profesional tehnic din țară.
Conform noilor prevederi, de la 1 ianuarie 2024, anumite categorii de burse vor fi de două ori mai mari. Astfel, Bursa Republicii va constitui 4 060 de lei (față de 2040 cât era anterior), valoarea Bursei președintelui Republicii Moldova va fi de 2 860 de lei pentru elevi din învățământul profesional tehnic și 3 690 de lei pentru studenți, Bursa Guvernului se va ridica la 3 380 de lei, iar Bursa "Gaudeamus" – la 2 460 de lei. De asemenea, au fost dublate soldele lunare pentru elevii și studenții instituțiilor de învățământ din domeniul militar și a ordinii publice, acestea urmând să constituie 400, și respectiv, 500 de lei.
Bursa elevilor din învățământul profesional tehnic va varia între 745 și 970 de lei, iar bursa socială pentru aceștia va constitui 570 de lei.
Pentru studenții de la licență valoarea bursei va fi între 970 și 1 235 de lei, iar masteranzii vor primi burse în valoare de 1 325 de lei. Bursa socială pentru studenții de la ciclul I și II de studii va fi de 655 de lei lunar. Pentru studenții-doctoranzi Bursa de excelență a Guvernului va constitui 3 165 de lei, iar bursa pe domenii științifice – 2 640 de lei.
Elevii și studenții vor primi un supliment egal cu diferența dintre bursa stabilită conform noilor modificări ale hotărârii privind majorarea burselor și bursa achitată pentru perioada de la 1 ianuarie 2024 până la data intrării în vigoare a noilor prevederi.
La sfârșitul anului trecut Guvernul a decis dublarea burselor pentru studenții de la Pedagogie, cea mai mare ajungând să constituie circa 3500 de lei.
Ultima dată, cuantumul burselor pentru elevi și studenți a fost majorat cu 15,7%, începând cu luna ianuarie 2023. Decizia a fost aprobată în cadrul ședinței din 22 februarie 2023 a Cabinetului de miniștri. Totodată, cu 20% a crescut în 2023 cuantumul Bursei de Excelență a Guvernului, iar cu 25% cel al Bursei pe domeniile științifice.